COMUNICARE A COMISIEI CĂTRE CONSILIU privind Statutul de observator al Uniunii Europene în cadrul centrului internațional SESAME (Synchrotron-light for Experimental Science and Applications in the Middle East) /* COM/2015/065 final */





Statutul de observator al Uniunii Europene în cadrul SESAME Sinteză SESAME (Synchrotron-light for Experimental Science and Applications in the Middle East)[1] este un centru internațional de cercetare și tehnologie avansată, cu sediul în Iordania. Este o inițiativă unică, instituită cu scopul de a folosi diplomația prin știință pentru promovarea unei culturi a păcii și cooperării în Orientul Mijlociu în sens extins[2]. Membrii SESAME sunt Bahrain, Cipru, Egipt, Iran, Israel, Iordania, Pakistan, Palestina și Turcia, în timp ce Brazilia, China, Japonia, Kuweit, Elveția, Federația Rusă, SUA, precum și mai multe state membre ale UE (Franța, Germania, Grecia, Italia, Portugalia, Spania, Suedia și Regatul Unit) dețin statutul de observatori. 1. Context SESAME a fost lansat în 2004 sub auspiciile UNESCO cu scopul de a folosi diplomația prin știință în promovarea unei culturi a cooperării științifice în Orientul Mijlociu în sens extins. Proiectul a fost sprijinit într-o scrisoare deschisă de 45 de laureați ai Premiului Nobel. Proiectul a fost conceput ca o inițiativă științifică și are o valoare științifică reală. SESAME promovează cercetarea și excelența tehnologică în regiune și previne sau inversează exportul de materie cenușie. În același timp, centrul creează punți științifice și culturale între societăți diverse și contribuie la o cultură a păcii prin cooperare internațională în domeniul științei. SESAME creează un mediu științific motivant care încurajează pe cei mai buni oameni de știință și specialiști în tehnologie să rămână în regiune sau să se întoarcă dacă s-au mutat în altă parte. El oferă o platformă de cooperare cu oamenii de știință din Europa și din alte țări. În prezent, SESAME constituie unul dintre puținele proiecte din regiunea Orientului Mijlociu în care este încurajat dialogul transnațional. SESAME poate avea un impact deosebit de pozitiv asupra regiunii - în termeni științifici și socioeconomici, deoarece sincrotronul deține un potențial de inovare extrem de mare și poate deveni rapid rentabil. În prezent există deja peste 200 de oameni de știință din regiune care utilizează SESAME (adică facilitățile disponibile în prezent). Este de așteptat ca SESAME să fie pe deplin operațional în 2016, dacă finanțarea cu capitalul necesar pentru finalizarea construcției sale este disponibilă conform planului. Bugetul anual de funcționare a SESAME este în prezent de 3,2 milioane USD și se preconizează o creștere la aproximativ 6 milioane USD după ce acesta va fi pe deplin operațional. 2. Implicarea Uniunii Europene și contribuția sa la SESAME SESAME reprezintă o inițiativă științifică internațională unică în Orientul Mijlociu care a luat naștere datorită contribuțiilor din Germania și din alte state membre ale UE[3]. El a fost inspirat de modelul CERN, unul dintre pionierii europeni care a folosit știința ca o modalitate de a încuraja o cultură a cooperării în afara domeniului științific. Bazându-se pe acest model, SESAME aspiră la promovarea excelenței științifice și tehnologice în Orientul Mijlociu și la crearea de punți între diverse societăți prin intermediul cooperării internaționale în domeniul științei. Până în prezent, inițiativa SESAME a primit un sprijin deosebit de puternic din partea oamenilor de știință și a guvernelor din întreaga UE și din afara acesteia. Dintre statele membre ale UE, Cipru este un membru plin al SESAME, iar alte opt state membre ale UE participă la reuniunile Consiliului SESAME în calitate de observatori. SESAME se bazează pe expertiza, asistența tehnică și echipamentele puse la dispoziție de către laboratoarele europene partenere (unitățile sincrotron din Germania, Franța, Italia, Regatul Unit, Suedia, Spania și Elveția au contribuit în mod considerabil cu personal și resurse la acest proiect). Comisia Europeană și-a exprimat în repetate rânduri sprijinul pentru SESAME, contribuind de-a lungul anilor cu peste 10 milioane EUR: prin Al 7-lea program-cadru (5 milioane EUR sprijin CERN-CE pentru magneții SESAME[4]), cu 5 milioane EUR prin programe de asistență financiară bilaterală UE-Iordania și cu proiecte specifice de cercetare (de exemplu, LinkSCEEM 1 și 2[5]). Contribuția tehnică principală a UE la SESAME este sistemul de magneți pentru inelul de stocare principal, ea fiind considerată catalizatorul realizării SESAME. Găsirea capitalului necesar finanțării a fost o provocare enormă pentru SESAME. În acest context, contribuțiile Comisiei și ale statelor membre ale UE au reprezentat o sursă vitală pentru asigurarea punerii în aplicare a inițiativei. 3. UE ar trebui să obțină statutul de observator în cadrul SESAME La 27 martie 2014, serviciile Comisiei Europene au primit o invitație oficială din partea Consiliului SESAME, prin care UE este invitată să devină observator în cadrul SESAME. Procedura prevede adresarea unei scrisori directorului general al UNESCO prin care se confirmă acceptarea de către Uniune a Statutului SESAME și prin care se notifică dorința sa de a deveni observator. În urma primirii scrisorii respective, Consiliul SESAME este invitat să voteze. Având în vedere buna cooperare de până acum, este de așteptat ca cererea Uniunii să fie sprijinită de Consiliul SESAME. Statutul de observator în SESAME nu ar implica drepturi de vot. Cu toate acestea, acest statut are următoarele avantaje: observatorii participă în comitetul executiv al Centrului – Consiliul, pot prezenta puncte pe ordinea de zi și propuneri de dezbateri în cadrul Consiliului, resortisanții acestora pot deține funcții în cadrul SESAME și, ori de câte ori este posibil, invitațiile de participare la procedurile de achiziție de echipamente și de materiale este limitată la producătorii și contractanții situați pe teritoriul membrilor și al observatorilor. În timp ce membrii plătesc anual contribuții financiare, observatorii nu au nicio obligație de a face astfel de contribuții financiare. SESAME are, fără îndoială, un mare potențial de a contribui la excelența științifică și la amplificarea diplomației prin știință în regiune prin încurajarea colaborării științifice între UE, Orientul Mijlociu și vecinătatea extinsă a UE. Prin intermediul diplomației prin știință, cooperarea internațională în domeniul cercetării și al inovării poate fi utilizată ca instrument de putere necoercitivă și ca mecanism de îmbunătățire a relațiilor cu țări și regiuni de importanță semnificativă. Diplomația prin știință poate sprijini eforturile UE de gestionare a crizelor și de promovare a păcii[6]. În plus, în calitate de „facilitate pentru uzul oamenilor de știință” larg disponibilă, este de așteptat ca SESAME să aibă un impact socio-economic extins. El promovează factori inovatori-cheie, cum ar fi transferul de tehnologie, dezvoltarea competențelor și a capitalului uman, schimburile academice, formarea cercetătorilor, acțiunile de cercetare și dezvoltare comune. În acest mod, SESAME contribuie la reintegrarea regiunii în procesele socioeconomice globale de promovare a cunoașterii și inovării în vederea dezvoltării unui Orient Mijlociu prosper și stabil. UE investește sume importante în cooperarea din domeniul cercetării și al științei din regiune, în special în SESAME[7]. Prin urmare, Comisia Europeană consideră că obținerea statutului de observator UE în cadrul SESAME: ar reflecta în mod adecvat implicarea și contribuția considerabilă a UE la această inițiativă. Actori globali majori și emergenți activi în regiune se bucură de statutul de observator în cadrul proiectului (SUA, Rusia, China, Brazilia și altele); ar crește vizibilitatea globală a UE și ar îmbunătăți profilul internațional al Uniunii ca factor important care contribuie la excelența științifică și la dezvoltarea din regiune; · ar contribui la crearea de locuri de muncă, la creșterea economică și la stabilitatea din regiune; ar consolida transferul de tehnologie și inovarea în regiune; ar demonstra o poziție de lider în cooperarea științifică globală în conformitate cu principiile sale directoare, ar promova dezvoltarea durabilă și respectul reciproc între persoane; ar oferi Uniunii un bun exemplu de instrument performant de diplomație prin știință; ar mări vizibilitatea proiectului și, în consecință, ar mobiliza un sprijin suplimentar din partea altor actori regionali. 4. Concluzii Pe baza elementelor menționate anterior, Comisia Europeană consideră că, prin obținerea statutului de observator în cadrul SESAME, UE își va mări în mod substanțial vizibilitatea și influența. Comisia invită Consiliul să aprobe abordarea subliniată mai sus și să sprijine Comisia în pregătirea acțiunilor prin care UE să obțină statutul de observator în cadrul SESAME. [1] Sincrotroanele utilizează lumina (fascicole) din spectrul invizibil (infraroșu, ultraviolet, raze X și alte frecvențe) pentru studiul materiei (de la celule biologice până la atomi). Ele sunt utilizate într-o gamă largă de aplicații – imagistică medicală cu radiații infraroșii, creare de noi medicamente, îmbunătățirea celulelor solare, captarea CO2, evaluarea vestigiilor arheologice etc. [2] http://www.sesame.org.jo/sesame/about-us/what-is-sesame.html [3] Ideea ca o sursă internațională de lumină sincrotronă din Orientul Mijlociu să se bazeze pe componentele BESSY I (Berlin Electron Storage Ring Company for Synchrotron Radiation) a fost sugerată de oamenii de știință germani și internaționali la sfârșitul anilor '90. Guvernul Germaniei a fost de acord să doneze componentele BESSY I pentru SESAME din Iordania, unde au ajuns în luna iunie a anului 2002. [4] cessamag.web.cern.ch [5] www.linksceem.eu [6] Raport privind punerea în aplicare a strategiei privind cooperarea internațională în domeniul cercetării și inovării [COM(2014)567]. [7] Contribuția financiară a UE la SESAME până în prezent se ridică la peste 12 milioane EUR, în plus față de contribuția considerabilă în natură din partea statelor membre ale UE.